Kabinet probeer plan maak met ekonomiese insinkingFoto: Stevepb/Pixabay.com Die kabinet het ‘n taakspan onder leiding van die minister van finansies, Nhlanhla Nene, aangestel om dadelik te vergader en planne te beraam om die afname van 2,2% in Suid-Afrika se bruto binnelandse produk wat gedurende die eerste kwartaal van vanjaar aangeteken is, om te keer. Luidens die kabinetsverklaring wat vanoggend ná die tweeweeklikse kabinetsverklaring uitgereik is, neem die kabinet kennis dat die grootste agteruitgang in die landbou-, mynbou-, en vervaardigingsektore plaasgevind het. Die regering het werkgewers en vakbonde gevra om met die staat saam te werk sodat die ekonomie sy kop kan lig in die algemene belang. Die kabinet het wel vreugde geput uit die groot nuwe fabriek vir die vervaardiging van inligtingstegnologiegoedere wat hierdie week in Oos-Londen bekend gestel is. Die regering is ook opgewonde dat die Nasionale Vergadering verlede week die wetsontwerp op ‘n nasionale minimumloon goedgekeur het. Die wetsontwerp, wat volgens die DA ontsettend baie werkgeleenthede gaan kos, is nou na die Nasionale Raad van Provinsies verwys vir debat. In ‘n verdere belangrike verwikkeling aan die wetgewende front is die wetsontwerp op nasionale gesondheidsversekering deur die kabinet goedgekeur om in die parlement ter tafel gelê te word. Die presiese inhoud van die wetgewing sal in die Staatskoerant gepubliseer word, maar die konsep is uiters omstrede, met groot kommer dat die Suid-Afrikaanse staat gewoon nie die vermoë het om dit te laat werk nie. Die kabinet het ook die bevindings deur Statistieke Suid-Afrika verwelkom dat toegang tot basiese dienste soos water, sanitasie, riolering en vullisverwydering onder Suid-Afrikaners verbeter. Geen opmerking is egter deur die kabinet gemaak daaroor dat die finansiele en fiskale kommissie bevind het die standaard van sulke dienste is dikwels swak en onbetroubaar nie. Die minister van staatsdiens en administrasie, Ayanda Dlodlo, het die kabinet ingelig oor vordering met onderhandelings oor staatsdiensverhogings. Tussen die reëls lyk dit of dit maar taai gaan daar. Die regering het nogmaals probeer om die groeiende kommer oor die uitbetaling van welsynstoelaes deur die Poskantoor te besweer, en het ontvangers van toelaes daaraan herinner om hul nuwe Sassa-kaarte te kry sodat betalings kan voortgaan. Ingryping in die Noordwes-provinsie is ook weer bespreek. Die kabinet is tevrede met die vordering daar. Die kabinet het vir die soveelste keer gewelddadige protesoptrede veroordeel — hierdie week meer spesifiek die onlangse ontwrigting en vernietiging by die Charlotte Maxeke-hospitaal in Johannesburg.